Κολοκυθόπιτα γλυκιά
Η γλυκιά κολοκυθόπιτα δεν λιγώνει, είναι χορταστική και με φίνα γεύση. Ιδανική για πρωινό ή κολατσιό αλλά και για να συνοδεύσει τον απογευματινό μας καφέ.
1 πακέτο (450 γρ.) φύλλο κρούστας για γλυκά, 800 γρ. ψίχα κολοκύθας, τριμμένη, 3 κουτ. σούπας ρύζι γλασέ, 1 φλιτζ. τσαγιού καρύδια, χοντροσπασμένα, 1 φλιτζ. τσαγιού ζάχαρη καστανή, κρυσταλλική, 1 φλιτζ. τσαγιού μαύρες σταφίδες, 2 κουτ. σούπας σουσάμι, 1 λοβός βανίλιας, τον οποίο ανοίγουμε στη μέση και «ξύνουμε» το εσωτερικό του με ένα μαχαιράκι για να πάρουμε τα σποράκια, 1/2 κουτ. γλυκού κανέλα σε σκόνη, 1/2 κουτ. γλυκού τριμμένο μοσχοκάρυδο, 1 φλιτζ. τσαγιού ελαιόλαδο, για το άλειμμα των φύλλων, καρφάκια γαρίφαλο, για το στόλισμα
Για τη γλυκιά κολοκυθόπιτα αρχικά ενώνουμε σε ένα μεγάλο μπολ την κολοκύθα, το ρύζι, τα καρύδια, τη ζάχαρη, τις σταφίδες, το σουσάμι, την κανέλα, τα σποράκια βανίλιας και το μοσχοκάρυδο.Aνακατεύουμε και αφήνουμε το μείγμα να στραγγίξει για 15 λεπτά σε σουρωτήρι που έχουμε στερεώσει πάνω από ένα μπολ, καθώς θα χρειαστούμε και το ζωμό που θα βγάλει.Προθερμαίνουμε το  φούρνο στους 180° C.Λαδώνουμε ένα ταψί διαστάσεων 26x38 εκ. και απλώνουμε 4 φύλλα κρούστας, τα οποία λαδώνουμε ένα-ένα.Σκορπίζουμε το 1/3 της γέμισης και σκεπάζουμε με άλλα 4 φύλλα λαδώνοντάς τα ένα-ένα.Στρώνουμε τη μισή από την υπόλοιπη γέμιση, σκεπάζουμε με άλλα 4 φύλλα (πάντα λαδώνοντάς τα) και απλώνουμε την υπόλοιπη γέμιση.Σκεπάζουμε με άλλα 4 λαδωμένα φύλλα.Γυρίζουμε τις άκρες των φύλλων προς τα μέσα, στα τοιχώματα του ταψιού.Χαράζουμε την πίτα σε καρεδάκια και καρφώνουμε στο κέντρο του καθενός από 1 γαρίφαλο.Ραντίζουμε την επιφάνεια της πίτας με τον αρωματισμένο, γλυκό ζωμό της κολοκύθας που κρατήσαμε από το στράγγισμα.Φουρνίζουμε και ψήνουμε για 1 ώρα.Αφήνουμε την πίτα να γίνει χλιαρή ή να κρυώσει τελείως, πριν σερβίρουμε.
Αλεύρι (ζύμες),Κολοκύθα,Ρύζι